《答杜仲观登丛台见寄》
宋代·贺铸

高风荡河汉，白露被寒菊。
下有络纬虫，凄酸生意促。
华年不相待，去我何流速。
老步失腾骧，短辕甘局蹙。
伊人濮阳秀，方厌折腰辱。
仕道塞榛芜，低徊避蚖蝮。
邯郸古都会，陈迹武灵筑。
兴发即登临，西南几穷目。
新诗琢璠琰，叠寄两三幅。
一听郢中歌，阳春回草木。
行将及瓜代，暂喜摆羁束。
鞭马径相过，连朝奉游瞩。
只鸡与斗黍，礼意未为足。
何以遇高阳，多营瓮头醁。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。